Maatietopalvelu

Kyselyvastaus

**Asiakirjan tunnus:** KT1097

**Päivämäärä**: 23.5.2025

**Julkisuus:** Julkinen

**Georgia / Syksyn 2024 mielenosoitukset ja mielivaltaiset pidätykset**

**Georgia / Autumn 2024 protests and arbitrary arrests**

Kysymykset

1. Kohdistuiko mielenosoittajiin oikeudenloukkauksia viranomaisten tahoilta syksyn 2024 mielenosoituksissa Georgiassa?
2. Miten lokakuun 2024 mielenosoitukset ovat vaikuttaneet turvallisuusviranomaisten toimintaan ja poliittisen mielipiteen ilmaisunvapauteen?

Questions

1. Were protesters subjected to rights abuses by the authorities during the 2024 autumn demonstrations in Georgia?
2. How did the October 2024 demonstrations affect the actions of the security authorities and how did the demonstrations affect freedom of political expression?

# Kohdistuiko mielenosoittajiin oikeudenloukkauksia viranomaisten tahoilta syksyn 2024 mielenosoituksissa Georgiassa?

Tuhannet mielenosoittajat kokoontuivat 28. lokakuuta 2024 Tbilisin kaduille protestoimaan pääministeri Irakli Kobakhidzen ilmoitusta EU:n liittymisneuvotteluiden keskeyttämisestä vuoteen 2028 saakka. Kyseinen ilmoitus julkistettiin sen jälkeen, kun Georgian valtapuolue *Georgian Dream* eli *Georgialainen Unelma* julistautui vaalivoittajaksi 26. lokakuuta 2024 pidetyissä parlamenttivaaleissa.[[1]](#footnote-1) Georgian kansalaisyhteiskunnan toimijoista koostuva koalitio My vote for EUraportoi verkkosivuillaan parlamenttivaalien jälkeen, että vaalitarkkailijoiden mukaan 1131 äänestyspaikalla tapahtui yhteensä yli 900 vaalimenettelyjen rikkomusta. Niillä 196 äänestysalueella, joilla vaalitarkkailijat toimivat, tapahtui huomattavia rikkomuksia, jotka olivat toistuvia ja järjestelmällisiä, mikä vaikutti merkittävästi vaalien tulokseen.[[2]](#footnote-2) Euroopan neuvoston parlamentaarisen yleiskokouksen raportin mukaan valtapuolue asensi kameroita äänestyspaikoille, mikä rikkoi vaalisalaisuuden periaatetta ja lisäsi äänestäjien kokemaa painetta. Äänestäjät ja aktivistit kokivat olevansa tarkkailun kohteena, mikä loi vaikutelman äänestyksen valvonnasta ja heikensi luottamusta vaalien rehellisyyteen. Lisäksi raportin mukaan vaalien yhteydessä tapahtui muun muassa useita fyysisiä yhteenottoja ja laajamittaista äänestäjien ja kansalaistarkkailijoiden pelottelua.[[3]](#footnote-3) Georgian oppositio ja silloinen presidentti Salome Zourabichvili tuomitsivat vaalituloksen väärennetyksi.[[4]](#footnote-4) Myös Euroopan unionin parlamentti arvosteli vaaleja vilpilliseksi ja arvioi, etteivät ne olleet vapaat eikä oikeudenmukaiset. EU:n parlamentti kritisoi Georgian demokratiakehityksen taantumista.[[5]](#footnote-5)

Human Rights Watch (HRW) -ihmisoikeusjärjestön raportin mukaan mielenosoitukset kasvoivat maanlaajuisiksi.[[6]](#footnote-6) Jamestown Foundation -verkkosivuston mukaan pääministeri Kobakhidze reagoi mielenosoituksiin syyttämällä EU-myönteisiä ryhmittymiä vallankumousyrityksistä. Hän vannoi ”hävittävänsä Georgian liberaalifasistisen opposition”.[[7]](#footnote-7) Mielenosoitukset ovat jatkuneet toukokuun 22. päivään 2025 mennessä 176 päivän ajan.[[8]](#footnote-8)

Mielenosoittajiin kohdistunut väkivalta ja mielenosoittajien pidätykset

EU ja muut länsiliittolaiset ilmaisivat huolensa Georgian viranomaisten liiallisesta voimankäytöstä mielenosoittajia kohtaan joulukuussa 2024.[[9]](#footnote-9) YK:n ihmisoikeusvaltuutetun toimisto OHCHR:n (Office of the High Commissioner for Human Rights) tietojen mukaan Georgian lainvalvontaviranomaiset sekä henkilöt, joilla ei ollut virkapukuja tai tunnistemerkkejä, kohdistivat fyysistä väkivaltaa, uhkailua, pelottelua ja kostotoimia rauhanomaisia mielenosoittajia ja toimittajia kohtaan.[[10]](#footnote-10) Jamestown Foundationin mukaan mielenosoittajien ja mellakkapoliisin välillä oli yhteenottoja, joissa käytettiin kyynelkaasua, vesitykkejä ja ilotulitteita.[[11]](#footnote-11) OHCHR:n mukaan on raportoitu, että poliisi ampui kumiluoteja sekä käytti vesitykkejä ja pippurisumutetta umpimähkään mielenosoittajia vastaan. Satojen ihmisten raportoitiin loukkaantuneen, ja moni sai vakavia pää- ja kasvovammoja.[[12]](#footnote-12) HRW:n mukaan poliisi hakkasi, ajoi takaa ja pidätti pääosin rauhanomaisesti mielenosoittaneita henkilöitä. Kymmenet henkilöt tarvitsivat sairaalahoitoa.[[13]](#footnote-13) Poliisi pidätti yhteensä useita satoja mielenosoittajia. Monet mielenosoittajat raportoivat pahoinpitelyn ja kaltoinkohtelun tapahtuneen myös pidätyksensä aikana.[[14]](#footnote-14) Monilta pidätetyiltä evättiin oikeus asianajajaan tai mahdollisuuteen ilmoittaa perheilleen olinpaikastaan. On raportoitu, että pidätettyjä on uhattu muun muassa raiskauksilla tai ruumiinosien murtamisella ja heiltä on evätty pääsy lääkärin vastaanotolle.[[15]](#footnote-15)

My vote for EU -koalition mukaan 28. lokakuun 2024 ja 9. joulukuun 2024 välisenä aikana on dokumentoitu seuraavaa:

* Yli 450 pidätettyä henkilöä, joista noin 430 pidätetty hallinnollisten syytteiden perusteella ja 31 rikossyytteiden perusteella.
* Yli 300 henkilöä joutunut väkivallan, kidutuksen tai muun epäinhimillisen kohtelun uhreiksi.
* Yli 80 mielenosoittajaa tarvitsi sairaalahoitoa.
* Noin 80 toimittajaa joutui poliisien tai titushkien[[16]](#footnote-16) väkivaltaisten hyökkäysten kohteeksi.
* Tuomareiden määräyksestä 60 henkilölle on määrätty 2 000–3 000 Georgian larin (656–984 euroa) suuruiset hallinnolliset sakot. 44 henkilöä on määrätty 4–14 päivän hallinnolliseen säilöönottoon. Suullista varoitusta on sovellettu vain muutamissa tapauksissa.
* Pidätyskeskusten ollessa ylikuormitettuja monet pidätetyt kuljetettiin syrjäseuduille; jotkut joutuivat odottamaan poliisiajoneuvoissa useita tunteja ennen kuin heidät majoitettiin pidätyskeskuksiin.
* Puolustusasianajajat joutuivat odottamaan useita tunteja ennen kuin he saivat tietää asiakkaidensa olinpaikan.
* Tuomarit tekivät päätöksiä yksinomaan poliisien todistajanlausuntojen perusteella. Puolustuksen todisteet jätettiin huomiotta.
* Kaikissa tapauksissa tuomarit kieltäytyivät ilmoittamasta uhrien kertomasta väkivallasta ja kidutuksesta tai muusta epäinhimillisestä kohtelusta erityistutkintayksikölle.
* Tuomarit kielsivät pidätettyjä kertomasta heidän kohtaamastaan pahoinpitelystä ja kidutuksesta vedoten tiedon merkityksettömyyteen.[[17]](#footnote-17)

OHCHR:n mukaan ihmisoikeustoimijat ovat kehottaneet Georgian viranomaisia tutkimaan väitteet viranomaisten ylimitoitetusta voimankäytöstä mielenosoittajia ja median edustajia kohtaan lokakuun ja marraskuun 2024 mielenosoitusten yhteydessä.[[18]](#footnote-18) Georgian erityistutkintayksikkö on käynnistänyt tutkinnan tammikuuta edeltävien kuukausien raportoiduista tapahtumista, mutta OHCHR:n saamien tietojen mukaan tutkinta ei ole näyttänyt johtaneen minkäänlaisiin tuloksiin tammikuuhun 2025 mennessä.[[19]](#footnote-19)

Nimeämättömien OHCHR:n lähteiden sekä Maailman kidutuksen vastaisen järjestön OMCT:n (World Organisation Against Torture) mukaan on viitteitä siitä, ettei ihmisiin kohdistunut epäinhimillinen ja julma kohtelu rajoittunut yksittäistapauksiin vaan viittaa järjestelmälliseen toimintaan.[[20]](#footnote-20) My vote for EU -koalition mukaan on raportoitu, että poliisi ei reagoinut mielenosoituksissa naamioituneisiin henkilöihin, jotka hyökkäsivät rauhanomaisten mielenosoittajien ja tiedotusvälineiden edustajien kimppuun poliisin läsnä ollessa.[[21]](#footnote-21) Amnesty Internationalin mukaan huolimatta sadoista poliisiväkivaltaa koskevista ilmoituksista yksikään lainvalvontaviranomainen tai aseistetun ja naamioituneen ryhmän jäsen ei ole joutunut vastuuseen teoistaan eikä heitä ole tunnistettu. Tuomioistuimet ovat asettaneet järjestelmällisesti poliisin todistukset etusijalle videotodisteiden ja silminnäkijäkertomusten sijaan.[[22]](#footnote-22)

Amnesty International -järjestön mukaan vuoden 2024 huhti-toukokuun ja marras-joulukuun mielenosoituksia seuranneissa sadoissa oikeudenkäynneissä tuomioistuimet ovat langettaneet mielenosoittajille hallinnollisia rangaistuksia väitetyistä rikkomuksista, kuten huliganismista ja virkavallan tottelemattomuudesta. Yli 50 mielenosoittajaa asetettiin syytteeseen muun muassa väitetystä ryhmäväkivallasta, rikollisesta vahingonteosta ja yleisen järjestyksen häirinnästä. Suurin osa oikeudenkäynneistä oli vuoden 2024 lopussa yhä vireillä.[[23]](#footnote-23)

OMCT:n mukaan mielenosoituksiin osallistuneet saivat maaliskuussa 2025 ilmoituksia oikeudenkäyntien aloittamisesta julkisten kokoontumisten järjestämistä koskevien sääntöjen rikkomisesta. Tuomioistuimet ovat langettaneet hallinnollisia sakkoja ilman luotettavia todisteita. Lisäksi on raportoitu, että virkavalta on pakottanut mielenosoittajia allekirjoittamaan asiakirjoja, jotka sisälsivät vääriä tietoja heidän pidätysolosuhteistaan. [[24]](#footnote-24)

# Miten lokakuun 2024 mielenosoitukset ovat vaikuttaneet turvallisuusviranomaisten toimintaan ja poliittisen mielipiteen ilmaisunvapauteen?

Georgian syyttäjät ilmoittivat 29. huhtikuuta 2025 tehneensä kotietsintöjä viiden henkilön asuntoihin. Toimet kohdistuivat sellaisiin henkilöihin, jotka olivat auttaneet järjestämään rahoituskampanjoita mielenosoittajien tukemiseksi. Reuters-uutissivuston mukaan osa kotietsintöjen kohteeksi joutuneista henkilöistä kirjoittivat Facebookissa, että poliisit olivat takavarikoineet heidän matkapuhelimensa ja kannettavat tietokoneensa kotietsintöjen aikana. Antamassaan lausunnossa Georgian syyttäjänvirasto totesi, että kotietsinnät olivat osa meneillään olevaa rikostutkintaa, joka koskee muun muassa sabotaasia, sabotaasin yritystä ja varojen käyttöä perustuslaillisen järjestyksen horjuttamiseksi. Lisäksi syyttäjät käynnistivät maaliskuussa 2025 tutkinnan kansalaisyhteiskuntaan kuuluvien ryhmien järjestämistä rahoituskampanjoista, joita toteutettiin mielenosoituksissa pidätettyjen henkilöiden oikeusapua sekä mielenosoittajille langetettujen sakkojen maksamista varten. Syyttäjien mukaan kyseiset ryhmät kannustivat mielenosoittajia laittomiin tekoihin mielenosoituksissa. Viranomaiset jäädyttivät ryhmien pankkitilit osana tutkintaa.[[25]](#footnote-25)

Valvonnan kiristyminen

Civil Georgia -verkkosivustolla kerrotaan, että RadioFreeEurope/RadioLiberty -uutissivustolla (RFE/RL) helmikuussa 2025 julkaistun georgiankielisen raportin mukaan valvontakameroiden määrä on kasvanut nopeasti eri puolilla Georgiaa. Kameroiden määrä on tiettävästi kasvanut erityisesti mielenosoitusten tapahtumapaikoilla.[[26]](#footnote-26) Järjestäytyneen rikollisuuden ja korruption tutkinnan keskus OCCRP raportoi maaliskuussa 2025 georgialaisen ihmisoikeusjärjestön edustajan todenneen, että Georgian hallitus käyttää valvontaa muuhunkin kuin sakkojen määräämiseen. Joitakin mielenosoittajia seurataan reaaliajassa. Lisäksi on väitetty, että viranhaltijat ovat valvonnan avulla selvittäneet mielenosoittajien hallussa olevia asiakirjoja kerätäkseen henkilötietoja.[[27]](#footnote-27)

Julkisissa tiloissa ei ole selkeitä merkintöjä siitä, mikä taho vastaa tietyistä valvontakameroista. Georgian hallitus ei ole julkisesti kertonut, onko valvontakameroissa äänitallennusominaisuuksia. On epäselvää, mikä taho valvoo kameroita ja mitkä ovat niiden todelliset käyttömahdollisuudet. Georgian Dream -puolueeseen kytkeytyvien tahojen väitetään käyttävän laittomasti yksityisten yritysten kuvamateriaalia tai päinvastoin estävän materiaalin käytön mielivaltaisesti.[[28]](#footnote-28)

Georgialainen kansalaisjärjestö Innovations and Reforms Center (IRC) arvioi georgiankielisessä raportissaan Civil Georgia -verkkosivuston mukaan, että eri puolille Georgiaa on asennettu ainakin 4 318 niin kutsuttua älykameraa. Maan hallitus ei ole kertonut, miten se käsittelee ja tallentaa kameroiden avulla saatuja tietoja eikä sitä, käytetäänkö joitakin näistä kameroista yhdessä kasvontunnistusjärjestelmien kanssa. Georgian hallituksen mukaan kasvojentunnistustekniikkaa käytetään ainoastaan lentokentillä ja rajanylityspaikoilla. Georgiassa on käytössä EU:n rahoittama kasvojentunnistusjärjestelmä, jonka on kehittänyt japanilainen yritys NEC. RFE/RL:n mukaan Georgian sisäministeriö käyttää kuitenkin myös kasvontunnistusvälineitä, jotka on lisensoitu Papillon Systems -yritykseltä, jolla on väitetysti yhteyksiä Venäjän tiedustelupalveluihin.[[29]](#footnote-29) OCCRP:n mukaan hallituksen hankkimat kiinalaiset huipputeknologian valvontakamerat, jotka on yhdistetty tekoälyyn perustuvaan kasvojentunnistukseen, ovat herättäneet mielenosoittajien ja ihmisoikeustoimijoiden keskuudessa pelkoa siitä, että viranomaiset käyttävät teknologiaa toisinajattelijoiden seuraamiseen ja pelotteluun. OCCRP:n mukaan julkisia hankintoja koskevista asiakirjoista käy ilmi, että sisäministeriö ja Tbilisin kunta ovat hankkineet valvontakameroita ja lisenssejä käytettäväksi Tbilisissä yhteensä 1,2 miljoonalla dollarilla. Hankintojen joukossa on 251 kehittynyttä kameraa, jotka on valmistanut tekoälyyn perustuvaa kasvojentunnistusta käyttävä Dahua Technology. Kyseessä on kiinalainen yritys, joka on joutunut kansainvälisen tarkastelun kohteeksi, koska sen on väitetty osallistuvan valtion valvontaohjelmiin Kiinassa, mukaan lukien uiguurien valvontaan Xinjiangissa.[[30]](#footnote-30)

1.1.2024 lähtien Georgian hallitus on edellyttänyt, että yritysten, joiden liikevaihto ylittää 500 000 laria (164 021 euroa), on asennettava valvontakamerat. Edellytys koskee tukku- ja vähittäiskauppoja, hotelleja, ravintoloita ja baareja. Valvontaa vaaditaan myös kasinoilta, tupakkabaareilta, hoitolaitoksilta, toreilta, ostoskeskuksilta, huoltoasemilta, mikrorahoitusyrityksiltä ja valuutanvaihtopisteiltä. Kasinojen yhteyteen kuuluu usein myös äänitallennus. Valvonnan on oltava jatkuvaa, ja tietoja on säilytettävä 1–6 kuukautta. RFE/RL:n mukaan on tapauksia, joissa poliisi on väitetysti päässyt käsiksi yksityisten yritysten valvontakameramateriaaliin ilman oikeuden päätöstä. Pääsy on myönnetty, koska yritykset ovat pelänneet vastustaa poliisia.[[31]](#footnote-31)

Sheraton Batumi -hotellissa 15. tammikuuta 2025 tapahtui hyökkäys Gakharia for Georgia -oppositiopuolueen johtajaa, Giorgi Gakhariaa, vastaan. Hotellin oli määrä jakaa hyökkäykseen liittyvä kuvamateriaali Gakharian asianajajille, mutta hotellin väitteiden mukaan kuvamateriaalia ja palvelimia ei ollut enää saatavilla. Natia Mezvrishvili, yksi Gakharia for Georgia -puolueen johtajista, totesi puolueen arvioineen, että hotelli teki sopimuksen poliisin kanssa ja luovutti kuvamateriaalin ja palvelimet poliisille.[[32]](#footnote-32)

Ilmaisunvapauteen liittyvän lainsäädännön muutokset

OMCT:n mukaan Georgian parlamentti hyväksyi joulukuun 2024 ja helmikuun 2025 välisenä aikana uusia lakeja, joiden tarkoituksena on määrätä tiukempia seuraamuksia julkisiin kokoontumisiin osallistujille sekä toisinajattelijoille.[[33]](#footnote-33) Amnesty Internationalin Itä-Euroopan ja Keski-Aasian apulaisjohtaja Denis Krivošeevin tammikuussa 2025 julkaistun lausunnon mukaan Georgian viranomaiset käyttävät ankaraa lainsäädäntöä toisinajattelun tukahduttamiseksi, mikä on osoitus ihmisoikeusloukkausten kiihtymisestä.[[34]](#footnote-34) Myös Euroopan neuvoston alaisuudessa toimiva riippumattomista asiantuntijoista koostuva komitea Venetsian komissio on kritisoinut Georgian sanan- ja kokoontumisvapauden rajoituksia.[[35]](#footnote-35)

Transparency International -verkkosivuston mukaan seinille kirjoittamisesta ja julisteiden kiinnittämisestä koituvat sakot ovat 20-kertaistuneet. Vähimmäissakko on noussut 50 larista 1 000 lariin (16 eurosta 323 euroon) ja enimmäissakko 2 000 larista 3 500 lariin (646 eurosta 1 131 euroon).[[36]](#footnote-36)

Laserosoittimien tai muiden ”voimakkaiden valopäästöjen” käytöstä voidaan määrätä lain muutoksen myötä 2 000 larin (646 euron) sakko. Laissa ei kuitenkaan määritellä, mikä on ”voimakasta valoa”, joten lainvalvontaviranomaiset voivat käyttää laajaa harkintavaltaa. On epäselvää, voivatko yksityishenkilöt saada rangaistuksen pelkästään taskulampun tai puhelimensa valon käyttämisestä. Lisäksi säädettiin kasvojen peittämisen kiellosta mielenosoitusten aikana. Rikkomuksesta voidaan langettaa 2000 larin (646 euron) sakkorangaistus.[[37]](#footnote-37)

Mielenosoitusten järjestäminen sisätiloissa ilman kiinteistön omistajan ennakkosuostumusta on lailla kielletty. Lisäksi laissa kielletään rakennusten, valtateiden, siltojen, tunneleiden, ylikulkusiltojen ja keskeisten liikennekeskusten, myös rautateiden, sisäänkäyntien tukkiminen. Transparency International -verkkosivuston mukaan rajoitus kohdistuu suoraan yliopistomielenosoituksiin, joista on tullut mielenosoittajien protestitaktiikka. Lisäksi mielenosoittajien on laitonta estää myös jalankulkijoiden liikkumista, ei ainoastaan ajoneuvoliikennettä. Tätä voidaan käyttää käytännössä minkä tahansa kokoontumisen kriminalisoimiseen julkisilla paikoilla, sillä pienenkin ryhmän voidaan katsoa estävän jalankulkijoiden liikkumisen.[[38]](#footnote-38) Myös esimerkiksi virkamiehen sanallisesta loukkaamisesta, kiroilusta tai loukkaavasta häirinnästä voidaan langettaa 6 000 larin (1 939 euroa) sakko tai enintään 60 päivän vankeusrangaistus.[[39]](#footnote-39)

Joulukuun 30. päivänä 2024 voimaan tulleella lainsäädännöllä säädettiin sakkorangaistus alaikäisten osallistumisesta mielenosoituksiin. Jos alaikäinen käyttää pyrotekniikkaa tai jättää noudattamatta lainvalvontamääräyksiä, hänen huoltajalleen voidaan määrätä 100–300 larin (32– 97 euroa) suuruinen sakko.[[40]](#footnote-40)

Lisäksi joulukuussa 2024 hyväksyttiin laki, jonka mukaan poliisi voi ottaa henkilön ”ennaltaehkäisevästi” säilöön 48 tunniksi, jos henkilö on aiemmin pidätetty hallinnollisesta rikkomuksesta ja mikäli poliisi uskoo, että henkilö voi syyllistyä uudelleen rikokseen.[[41]](#footnote-41)

Joulukuussa 2024 hyväksytyn lain mukaan ajoradan osittaisesta tai täydellisestä tukkimisesta seuraa nyt 5 000 larin (1 616 euroa) sakko tai enintään 15 päivän vankeusrangaistus. Tällaisen toiminnan järjestäjää voi uhat 15 000 larin (4 848 euroa) sakko tai enintään 15 päivän vankeusrangaistus. Aiemmin sakot olivat 500 larin (162 euroa) suuruisia osallistujille ja 5 000 larin suuruisia (1 616 euroa) järjestäjille. Jos henkilö, jota on jo rangaistu, syyllistyy toistuvasti rikkomukseen, hänelle voidaan langettaa 5 000–10 000 larin (1 616–3 232 euroa) suuruisen sakon tai enintään 25 päivän pituisen hallinnollisen pidätyksen. Jos toistuvan rikoksen tekijä on järjestäjä, rangaistus nousee 15 000–20 000 lariin (4 848–6 464 euroa) tai jopa 60 päivän hallinnolliseen vankeuteen.[[42]](#footnote-42)

Amnesty Internationalin mukaan joulukuussa 2024 voimaan astunut laki antoi hallitukselle myös mahdollisuuden toteuttaa julkisten laitosten rakenneuudistuksia ja irtisanoa viranhaltijoita mielivaltaisista ja poliittisista syistä: yli 100 viranhaltijaa, jotka olivat julkisesti ilmaisseet solidaarisuutensa mielenosoituksia kohtaan, oli tiettävästi irtisanottu viroistaan vuoden 2024 lopussa.[[43]](#footnote-43)

CSO Meter -verkkosivuston mukaan Georgian parlamentti hyväksyi niin kutsutun ulkomaisiin agentteihin liittyvän lain päivitetyn version 1. huhtikuuta 2025 (Foreign Agents Registration Act, FARA).[[44]](#footnote-44) Transparency International -verkkosivuston mukaan laki päivitettiin, sillä edellinen toukokuussa 2024 voimaan astunut ulkomaisiin agentteihin liittyvä laki arvioitiin tehottomaksi.[[45]](#footnote-45) Keväällä 2025 päivitetyn lain mukaan ulkomaista rahoitusta saavien toimijoiden on ilmoittauduttava ulkomaisten agenttien rekisteriin ja toimitettava vuosittain rahoitukseen liittyvät raportit.[[46]](#footnote-46) Kyseisen lain päivitetty versio laajentaa sen soveltamisalaa koskemaan kaikkia ”luonnollisia henkilöitä, kumppanuuksia, yhdistyksiä, yhtiöitä, järjestöjä tai yhteisöjä”. Näin ollen uusi laki koskee toimijoita, jotka eivät aiemmin kuuluneet lain piiriin, kuten etätyötä tekeviä henkilöitä. Civil Georgia -verkkosivuston mukaan päivitettyä lakia sovelletaan todennäköisesti muun muassa verkkomediaan, joka kuuluu lain kohteen määritelmän piiriin. Lakiluonnoksen perusteluissa myös kansalaisyhteiskunnan organisaatiot mainittiin lain soveltamisalaan kuuluviksi, ja lakivaliokunnan puheenjohtaja Archil Gurdeladze vahvisti tämän 4. maaliskuuta pidetyssä parlamentin kuulemistilaisuudessa. Toimijat joutuvat rikosoikeudelliseen vastuuseen, jos he eivät noudata lakia. Jos esimerkiksi yhdistys ei ilmoittaudu rekisteriin, sen johdolle voidaan langettaa jopa viiden vuoden vankeusrangaistus tai sakkoja, tai vankeus- ja sakkorangaistuksen yhdistelmärangaistuksen. Myös yksittäiset henkilöt voivat joutua vastaavaan rikosoikeudelliseen vastuuseen, jos he rikkovat laissa säädettyjä velvoitteita.[[47]](#footnote-47)

Kommersant-uutissivustolla (ven. Коммерсантъ) toukokuussa 2025 julkaistun uutisen mukaan ulkomaiden kansalaisilta kielletään vastedes osallistuminen mielenosoituksiin, poliittisiin kokoontumisiin ja poliittisiin tapahtumiin.[[48]](#footnote-48) Jamestown Foundationin mukaan hallinnolliseen lakiin on lisätty kohta ulkomaalaisten karkottamisesta Georgiasta tapauksissa, joissa on kyse huliganismista, ilkivallasta, tottelemattomuudesta poliisia kohtaan, virkamiehen sanallisesta loukkaamisesta, kokoontumissääntöjen rikkomisesta ja mielenilmaukseen osallistumisesta. Lain rikkominen voi johtaa myös enintään kolmen vuoden maahantulokieltoon.[[49]](#footnote-49)

## Lähteet

Amnesty International

29.4.2025. *Georgia*. <https://www.amnesty.org/en/location/europe-and-central-asia/eastern-europe-and-central-asia/georgia/report-georgia/> (käyty 15.5.2025).

13.1.2025. *Georgia: Authorities using draconian new laws to crack down on dissent.* <https://www.amnesty.org/en/latest/news/2025/01/georgia-authorities-using-draconian-new-laws-to-crack-down-on-dissent/> (käyty 13.5.2025).

13.12.2024. *Georgia: Police committing shocking human rights violations amid ongoing crackdown on protesters.* <https://www.amnesty.org/en/latest/news/2024/12/georgia-police-committing-shocking-human-rights-violations-amid-ongoing-crackdown-on-protesters/> (käyty 13.5.2025).

Civil Georgia

22.5.2025. *Liveblog: Resistance | Rustaveli Avenue Blocked to Traffic.* <https://civil.ge/archives/666987> (käyty 23.5.2025).

4.3.2025a. *Georgian Dream Parliament Approves a Series of Repressive Legislative Amendments in First Reading*. <https://civil.ge/archives/667060> (käyty 20.5.2025).

4.3.2025b. *Deeper Look | Foreign Agents Registration Act*. <https://civil.ge/archives/667118> (käyty 21.5.2025).

7.2.2025. *RFE/RL’s Investigation Explores Concerns Over Georgia’s Expanding Surveillance System*. <https://civil.ge/archives/660527> (käyty 9.5.2025).

Council of Europe Parliamentary Assembly 28.11.2024. *Observation of the parliamentary elections in Georgia (26 October 2024) Election observation report | Doc. 16079, 78.* <https://pace.coe.int/en/files/33924/html#_TOC_d624e273> (käyty 19.5.2025).

SCO Meter 9.4.2025*. Georgia: New laws restricting civil society and media risk to further isolate the country.* <https://csometer.info/updates/georgia-new-laws-restricting-civil-society-and-media-risk-further-isolate-country> (käyty 21.5.2025).

European Commission for Democracy through Law 3.3.2025. *Georgia: Urgent opinion on amendments to the code of administrative offences and the law on assemblies and demonstrations.* <https://www.venice.coe.int/webforms/documents/default.aspx?pdffile=CDL-PI(2025)004> *(*käyty 21.5.2025).

HRW (Human Rights Watch)

26.3.2025. *Georgia: Drop Repressive ‘Foreign Agents’ Bill.* <https://www.hrw.org/news/2025/03/26/georgia-drop-repressive-foreign-agents-bill> (käyty 20.5.2025).

16.1.2025. *World Report 2025 – Georgia.* <https://www.hrw.org/world-report/2025/country-chapters/georgia> (käyty 5.5.2025).

Jamestown Foundation

19.5.2025*. Georgian Government Tightens Immigration Laws to Suppress Foreign Influence*. <https://jamestown.org/program/georgian-government-tightens-immigration-laws-to-suppress-foreign-influence/> (käyty 21.5.2025).

5.12.2024. *Georgia's Democratic Crisis*. <https://mailchi.mp/jamestown/jamestown-strategic-digest-vol-4-issue-6223950?e=dac058f0a0> (käyty 30.4.2025).

28.10.2024. *Georgian Elections Mark Western Geopolitical Defeat and Win for Russian Influence*. <https://jamestown.org/program/georgian-elections-mark-western-geopolitical-defeat-and-win-for-russian-influence/> (käyty 30.4.2025).

My vote for EU

10.12.2024. *Information about the Arrested Protesters.* <https://www.wevote.ge/en/post/information-about-the-arrested-protesters> (käyty 9.5.2025).

28.10.2024. *The main scheme of large-scale election fraud has been unraveled.* <https://www.wevote.ge/en/post/the-main-scheme-of-large-scale-election-fraud-has-been-unraveled> (käyty 6.5.2025).

OCCRP (Organized Crime and Corruption Reporting Project) 28.3.2025. *Georgia’s Surveillance Surge: Chinese Cameras Spark Protest Crackdown Fears*. <https://www.occrp.org/en/news/georgias-surveillance-surge-chinese-cameras-spark-protest-crackdown-fears> (käyty 22.5.2025).

OHCHR (Office of the United Nations High Commissioner for Human Rights) 28.1.2025. *Georgia must investigate use of force by police during demonstrations: Experts*. <https://www.ohchr.org/en/press-releases/2025/01/georgia-must-investigate-use-force-police-during-demonstrations-experts> (käyty 6.5.2025).

OMCT 27.3.2025. *Georgia’s Protest against the “Anti-European Dream”.* <https://www.omct.org/en/resources/blog/georgia-protest-anti-european-dream> (käyty 22.5.2025).

OMCT 3/2025. *Torture and Ill-Treatment During Protests and Suppression of Political Dissent in Georgia in November-December 2024*. <https://www.omct.org/site-resources/files/OMCT-Briefing-Note-Georgia.pdf> (käyty 22.5.2025).

Reuters 29.4.2025. *Georgian police raid homes of activists providing financing to anti-government protesters*. <https://www.reuters.com/world/europe/georgian-police-raid-homes-activists-providing-financing-anti-government-2025-04-29/> (käyty 22.5.2025).

RFE/RL (RadioFreeEurope/RadioLiberty)

3.12.2024. *Georgian Protesters Share Harrowing Accounts Of Police Brutality.* <https://www.rferl.org/a/police-brutality-violence-georgian-protests/33225574.html> (käyty 21.5.2025).

4.12.2013. *From Maidan To Berkut: A Ukraine Protest Glossary.* <https://www.rferl.org/a/ukraine-protest-glossary-euromaydan/25190085.html> (käyty 9.5.2025).

Transparency International 4.4.2025. *The Path to Dictatorship: Review of Georgian Dream’s Recent Repressive Legislative Initiatives*. <https://www.transparency.ge/en/post/path-dictatorship-review-georgian-dreams-recent-repressive-legislative-initiatives> (käyty 21.5.2025).

Voice of America 11.12.2024. *Hundreds of arrests and mysterious beatings as Georgia cracks down on pro-EU protests.* <https://www.voanews.com/a/hundreds-of-arrests-and-mysterious-beatings-as-georgia-cracks-down-on-pro-eu-protests/7897114.html> (käyty 9.5.2025).

\*\*\*

Коммерсантъ (Kommersant) 14.5.2025. *МВД Грузии будет выдворять россиян, участвующих в антиправительственных акциях*. <https://www.kommersant.ru/doc/7714791> (käyty 21.5.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Jamestown Foundation 5.12.2024. [↑](#footnote-ref-1)
2. My vote for EU 28.10.2024. [↑](#footnote-ref-2)
3. Council of Europe Parliamentary Assembly 28.11.2024. [↑](#footnote-ref-3)
4. Jamestown Foundation 28.10.2024. [↑](#footnote-ref-4)
5. Jamestown Foundation 5.12.2024. [↑](#footnote-ref-5)
6. HRW 16.1.2025. [↑](#footnote-ref-6)
7. Jamestown Foundation 5.12.2024. [↑](#footnote-ref-7)
8. Civil Georgia 22.5.2025. [↑](#footnote-ref-8)
9. Ibid. [↑](#footnote-ref-9)
10. OHCHR 28.1.2025. [↑](#footnote-ref-10)
11. Jamestown Foundation 5.12.2024. [↑](#footnote-ref-11)
12. OHCHR 28.1.2025. [↑](#footnote-ref-12)
13. HRW 16.1.2025; RFE/RL 3.12.2024. [↑](#footnote-ref-13)
14. Ibid. [↑](#footnote-ref-14)
15. OHCHR 28.1.2025. [↑](#footnote-ref-15)
16. *Titushki* (ukr. тітушк; transl. titušky) on ukrainankielinen, alun perin vuoden 2014 Ukrainan Maidanin aukion mielenosoitusten yhteydessä käytetty termi naamioituneista henkilöistä, jotka hyökkäävät oppositiopoliitikkojen, aktivistien ja toimittajien kimppuun mielenosoitusten aikana. Voice of America 11.12.2024; RFE/RL 4.12.2013. [↑](#footnote-ref-16)
17. My vote for EU 10.12.2024. [↑](#footnote-ref-17)
18. OHCHR 28.1.2025. [↑](#footnote-ref-18)
19. Ibid. [↑](#footnote-ref-19)
20. OHCHR 28.1.2025; OMCT 27.3.2025. [↑](#footnote-ref-20)
21. My vote for EU 10.12.2024. [↑](#footnote-ref-21)
22. Amnesty International 13.12.2024. [↑](#footnote-ref-22)
23. Amnesty International 29.4.2025. [↑](#footnote-ref-23)
24. OMCT 27.3.2025. [↑](#footnote-ref-24)
25. Reuters 29.4.2025. [↑](#footnote-ref-25)
26. Civil Georgia 7.2.2025. [↑](#footnote-ref-26)
27. OCCRP 28.3.2025. [↑](#footnote-ref-27)
28. Civil Georgia 7.2.2025. [↑](#footnote-ref-28)
29. Ibid. [↑](#footnote-ref-29)
30. OCCRP 28.3.2025. [↑](#footnote-ref-30)
31. Civil Georgia 7.2.2025. [↑](#footnote-ref-31)
32. Ibid. [↑](#footnote-ref-32)
33. OMCT 3/2025. [↑](#footnote-ref-33)
34. Amnesty International 13.1.2025. [↑](#footnote-ref-34)
35. European Commission for Democracy through Law 3.3.2025. [↑](#footnote-ref-35)
36. Transparency International 4.4.2025. [↑](#footnote-ref-36)
37. Ibid. [↑](#footnote-ref-37)
38. Transparency International 4.4.2025. [↑](#footnote-ref-38)
39. Ibid. [↑](#footnote-ref-39)
40. Transparency International 4.4.2025. [↑](#footnote-ref-40)
41. HRW 26.3.2025. [↑](#footnote-ref-41)
42. Transparency International 4.4.2025. [↑](#footnote-ref-42)
43. Amnesty International 29.4.2025. [↑](#footnote-ref-43)
44. SCO Meter 9.4.2025. [↑](#footnote-ref-44)
45. Transparency International 4.4.2025. [↑](#footnote-ref-45)
46. Civil Georgia 4.3.2025a; Civil Georgia 4.3.2025b. [↑](#footnote-ref-46)
47. Civil Georgia 4.3.2025b [↑](#footnote-ref-47)
48. Коммерсантъ 14.5.2025. [↑](#footnote-ref-48)
49. Jamestown Foundation 19.5.2025. [↑](#footnote-ref-49)